*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 14ης Ιουνίου 1983

για την έγκριση της παρατάσεως ή της σιωπηρής ανανεώσεως ορισμένων εμπορικών συμφωνιών που έχουν συνάψει Κράτη μέλη με τρίτες χώρες

(83/309/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ενοποιήσεως των συμφωνιών που αφορούν εμπορικές σχέσεις μεταξύ Κρατών μελών και τρίτων χωρών και περί διαπραγματεύσεως των κοινοτικών συμφωνιών (1), και ιδίως το άρθρο 3,

την πρόταση της Επιτροπής,

Εκτιμώντας:

ότι, για τις απαριθμούμενες στο παράρτημα συμφωνίες και πρωτόκολλα, η παράταση ή η σιωπηρή ανανέωση μετά τη μεταβατική περίοδο εγκρίθηκε τελευταία με την απόφαση 82/503/ΕΟΚ (2)·

ότι τα ενδιαφερόμενα Κράτη μέλη ζήτησαν την έγκριση παρατάσεως ή ανανεώσεως αυτών των συμφωνιών, για την αποφυγή μιας διακοπής στις συμβατικές τους εμπορικές σχέσεις με τις ενδιαφερόμενες τρίτες χώρες·

ότι, πάντως, οι περισσότεροι από τους τομείς που καλύπτονται από αυτές τις εθνικές συμφωνίες αποτελούν αντικείμενο κοινοτικών συμφωνιών· ότι, σ' αυτές τις συνθήκες, πρέπει να εγκριθεί η διατήρηση των εθνικών συμφωνιών μόνο για τους τομείς που δεν καλύπτονται από τις κοινοτικές συμφωνίες· ότι, εξάλλου, η έγκριση αυτή δεν μπορεί να παραβλάψει την υποχρέωση των Κρατών μελών να αποφύγουν και, κατά περίπτωση, να καταργήσουν το ασυμβίβαστο μεταξύ των συμφωνιών αυτών και των διατάξεων του κοινοτικού δικαίου·

ότι, επιπλέον, οι διατάξεις των συμφωνιών που πρέπει να παραταθούν ή να ανανεωθούν δεν πρέπει να εμποδίσουν, κατά την οικεία περίοδο, την εφαρμογή της κοινής εμπορικής πολιτικής·

ότι τα ενδιαφερόμενα Κράτη μέλη διακήρυξαν ότι η παράταση ή η σιωπηρή ανανέωση των συμφωνιών αυτών δεν είναι τέτοιας φύσεως ώστε να εμποδίσει την έναρξη των κοινοτικών διαπραγματεύσεων με τις τρίτες ενδιαφερόμενες χώρες και τη μεταφορά των εμπορικών τμημάτων των συμφωνιών αυτών στις κοινοτικές συμφωνίες, ούτε να εμποδίσει, κατά την εν λόγω χρονική περίοδο, τη θέσπιση αναγκαίων μέτρων για την ολοκλήρωση της ενοποιήσεως των καθεστώτων εισαγωγής των Κρατών μελών·

ότι στο πέρας των διαβουλεύσεων, που προβλέπονται στο άρθρο 2 της αποφάσεως 69/494/ΕΟΚ, διαπιστώθηκε, όπως το επιβεβαιώνουν οι παραπάνω διακηρύξεις των ενδιαφερομένων Κρατών μελών, ότι οι διατάξεις των συμφωνιών που πρέπει να παραταθούν ή να ανανεωθούν δεν αποτελούν, κατά την οικεία χρονική περίοδο, εμπόδιο για την εφαρμογή της κοινής εμπορικής πολιτικής·

ότι, υπό τις προϋποθέσεις αυτές, οι συμφωνίες αυτές μπορούν να παραταθούν ή να ανανεωθούν σιωπηρά για περιορισμένη χρονική περίοδο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι εμπορικές συμφωνίες και τα πρωτόκολλα, που έχουν συναφθεί από τα Κράτη μέλη με τρίτες χώρες και που αναφέρονται στο παράρτημα, μπορούν μέχρι την ημερομηνία που ορίζεται για καθεμία από αυτές να παραταθούν ή να ανανεωθούν σιωπηρά, για τους τομείς που δεν καλύπτονται από τις συμφωνίες μεταξύ της Κοινότητας και των οικείων τρίτων χωρών και εφόσον οι διατάξεις τους δεν συγκρούονται με τις υπάρχουσες κοινές πολιτικές.

Άρθρο 2

Η παρούσα απόφαση απευθύνεται στα Κράτη μέλη.

Έγινε στο Λουξεμβούργο, στις 14 Ιουνίου 1983.

Για το Συμβούλιο

Ο Πρόεδρος

I. KIECHLE

(1) ΕΕ αριθ. L 326 της 29. 12. 1969, σ. 39.

(2) ΕΕ αριθ. L 230 της 5. 8. 1982, σ. 33.